Il-Partit Nazzjonalista jressaq mozzjoni biex ikun emendat avviż legali dwar it-trasferiment ta' qbiela Il-Partit Nazzjonalista ressaq għadd ta’ proposti u mozzjoni fil-Parlament biex jiġi emendat avviż legali li fi kliem il-PN se joħloq diffikultajiet serji u ġodda għat-trasferiment ta' qbiela minn ġenerazzjoni għall-oħra. “Minflok, il-Gvern se jkun qed qed jinċentiva l-ispekulazzjoni tal-art li sal-lum hija maħduma, u b'dawn ir-regolamenti ġodda se jieħu lura f'idejh ir-raba' biex jagħtiha lil min irid hu,” saħaq il-Partit Nazzjonalista. Kien għalhekk li l-Partit Nazzjonalista qed jipproponi li: 1. Titneħħa r-restrizzjoni li art, li magħha hemm bini, ma tistax tiġi trasferit. 2. Jiżdiedu l-aħwa tal-kerrej u n-neputijiet tal-kerrej fil-lista ta' persuni li favur tagħhom tista' tiġi trasferita jew tintiret il-qbiela. 3. Jitneħħa l-obbligu li bidwi bona fede jkun reġistrat bħala full-time jew part-time biex raba' tkun tista' tiġi trasferita f'ismu jekk ma jkunx qarib tal-kerrej. Se jibqa' l-obbligu li bidwi jkun reġistrat mad-Direttur tal-Agrikoltura. 4. Persuni li temmew studji fl-agrikoltura fl-aħħar 10 snin (minflok 5 snin) ikunu jistgħu jingħataw raba' b'rata preferenzjali ta' kera għal 10 snin (minflok 5 snin). 5. Kull applikant jingħata d-dritt ta' appell minn deċiżjonijiet meħuda mill-Awtorità taħt ir-Regolamenti. Waqt konferenza tal-aħbarijiet, il-kelliema tal-Oppożizzjoni Marthese Portelli u Edwin Vassallo saħqu li l-PN qed iressaq dawn l-emendi biex ikun żgurat li art agrikola tingħata biss lil min ġenwinament irid jaħdem ir-raba' għal skopijiet ta' agrikoltura. “L-għan aħħari tal-Partit Nazzjonalista f'dan il-proċess huwa li jkun hawn proċess mill-aktar ġust u effettiv ta' trasferiment tal-qbiela fl-interess tal-eluf ta' Maltin u Għawdxin li jaħdmu r-raba' tal-Gvern għal skopijiet ta' agrikoltura,” saħqu l-kelliema. Preżenti għall-konferenza kien hemm ukoll il-Kelliem tal-Oppożizzjoni dwar it-Trasport u l-Infrastruttura Toni Bezzina u l-Kelliem tal-Oppożizzjoni dwar iż-Żgħażagħ, l-iSport u l-Ġlieda kontra l-Obeżità Ryan Callus. Il-Ministeru jwieġeb u jisħaq li kellu jkun dan il-Gvern li sema' u fehem il-bdiewa Intant, b'reazzjoni, il-Ministeru għa-Trasport, l-Infrastruttura u l-Proġetti Kapitali saħaq li l-kelliema tal-Oppożizzjoni kkonfermaw li l-isfida tat-trasferiment tal-art agrikola ilha ġejja minn diversi snin preċedenti u qatt ma ttieħdet azzjon "Kellu jkun dan il-Gvern li jisma’ u jifhem lill-bdiewa u li qiegħed jindirizzaha bis-sħiħ," saħaq il-Ministeru. Fakkar li l-Gvern kien ħejja u ppubblika l-istrateġija nazzjonali agrikola fl-2018 u ddeskriva din bħala deċiżjoni importanti għas-sostennibilità tas-settur. "Min-naħa tiegħu, il-Gvern jibqa’ kommess li jħares lejn il-liġijiet u fejn hemm bżonn idaħħal fis-seħħ, kif fil-fatt għamel, emendi biex ikompli jtejjeb il-kundizzjonijiet u jgħin lill-bdiewa Maltin u Għawdxin," temmet tgħid din l-istqarrija.